IFEC ดีดบวกเกือบ 5% กกพ.เลื่อนจับสลากไม่กระทบ-คาดกำไรสุทธิปีนี้ที่ 340 ลบ.
IFEC ดีดบวกเกือบ 5% กกพ.เลื่อนจับสลากไม่กระทบ-คาดกำไรสุทธิปีนี้โตกว่า 300 ลบ.โดย ณ เวลา 10.09 น.อยู่ที่ 7.10 บาท บวก 0.30 บาท หรือ 4.41% สูงสุด 7.10 บาท ต่ำสุด 6.80 บาท มูลค่าการซื้อขาย 90.95 ล้านบาท 
28 ธ.ค. 2558

ผู้สื่อข่าวรายงานว่า ราคาหุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ณ เวลา 10.09 น.อยู่ที่ 7.10 บาท บวก 0.30 บาท หรือ 4.41% สูงสุด 7.10 บาท ต่ำสุด 6.80 บาท มูลค่าการซื้อขาย 90.95 ล้านบาท

โดยบล.ฟิลลิป ระบุในบทวิเคราะห์(28 ธ.ค.) ว่า แนะนำ “ซื้อ” IFEC ราคาเป้าหมาย 9.00 บาท/หุ้น ประเมินว่าจากประกาศของ กกพ. ว่าด้วยการเลื่อนการจับฉลากโครงการรับซื้อไฟฟ้าพลังงานแสงอาทิตย์จากหน่วยราชการและสหกรณ์ออกไปเป็นช่วงเดือนมกราคมนั้น อาจไม่ได้รับผลกระทบมากนักเพราะยังมีความเป็นไปได้ที่จะเริ่มดำเนินการเชิงพาณิชย์ในกำหนดการเดิมคือไตรมาส 3/59 อย่างไรก็ตาม โครงการพลังงานลมที่ดำเนินการโดย iWind ยังเป็นแรงผลักดันหลักสำหรับ IFEC ในปี 59 เนื่องจากการได้โครงการใหม่ๆที่จะเริ่มรับรู้ในไตรมาส 3/59 ได้ รวมทั้งโครงการในต่างประเทศยังคงเดินหน้าต่อเนื่อง
พร้อมคาดกำไรสุทธิของบริษัทอาจได้รับผลกระทบจากการจัดทำงบการเงินรวมของโรงแรมดาราเทวีที่คาดว่าจะขาดทุนสุทธิ 36 ล้านบาท ทำให้กำไรสุทธิของบริษัทจากเดิมที่คาดไว้ 159 ล้านบาทลดลง อย่างไรก็ตาม อาจได้กำไรพิเศษจากการปรับโครงสร้างหนี้มาชดเชยผลขาดทุนดังกล่าวที่ 200 ล้านบาท ทำให้กำไรสุทธิสิ้นปี 58 คาดจะอยู่ที่ 340 ล้านบาท  
ขณะที่ ในปี 59 เป็นปีที่จะเติบโตจากการรับรู้โครงการพลังงานลม ทำให้มีการเติบโตทั้งรายได้และกำไรอย่างมาก อย่างไรก็ตามต้องรับรู้ผลขาดทุนจากธุรกิจโรงแรมในระยะแรกซึ่งจะทำให้กำไรสุทธิรวมของบริษัทนั้นลดลง คาดว่าจะมีกำไรสุทธิปี 59 ก่อนรายการพิเศษอยู่ที่ 456 ล้านบาท    